દરમિયાન એનડીએનાં સૂત્રોએ જણાવ્યું હતું કે આજે માત્ર મુખ્યપ્રધાન અને નાયબ મુખ્યપ્રધાન તરીકે શપથ લીધા હતા. અને હવે બાદમાં નીતીશના પ્રધાનમંડળમાં બંને પક્ષના ૧૩-૧૩ ધારાસભ્યોને પ્રધાન તરીકે શપથ લેવડાવવામાં આવશે. સરકાર રચાયા બાદ નીતીશકુમારે આવતી કાલે વિધાનસભામાં બહુમતિ સાબિત કરી વિશ્વાસનો મત મેળવવો પડશે. ગઈકાલે તેજસ્વીની આગેવાનીમાં આરજેડી અને કોંગ્રેસે પણ સરકાર રચવાનો દાવો કર્યો હતો. બાદમાં મધરાતે નીતીશકુમાર રાજ્યપાલને મળવા રાજભવન ગયા હતા. રાજ્યપાલની તબિયત સારી ન હોવા છતાં તેઓ રાજભવન ગયા હતા. નીતીશકુમારે ૧૩૨ ધારાસભ્યના નામ સાથેની યાદી રાજયપાલને સોંપીને સરકાર રચવાનો દાવો કર્યો હતો. બીજી તરફ ભાજપના નેતા સુશીલ મોદીએ મીડિયાને જણાવ્યું હતું કે રાજ્યપાલ કેસરીનાથ ત્રિપાઠીએ તેમને ગુરુવારે સવારે ૧૦ વાગે શપથગ્રહણ માટે આમંત્રણ આપ્યું છે. તેની જાણ થતાં જ તેજસ્વી યાદવે ટિવટ કરીને જણાવ્યું હતું કે રાજયપાલે અમને ગુરુવારે સવારે ૧૧ વાગ્યાનો સમય આપ્યો હતો અને અચાનક આ રીતે એનડીએને સવારે ૧૦ વાગે શપથ માટે સમય કેમ આપી શકે? આટલી બધી ઉતાવળ શા માટે કરવામા આવી? તેમણે વધુમાં જણાવ્યું હતું કે તેમની પાર્ટી મોટી હોવા છતાં તેમને સરકાર રચવાની તક કેમ આપવામાં આવી નથી?